Básnická zbierka autora nar. 1974 pozostáva z troch častí: Awra/Básne prebudenia; Karmakóm//Konverzačné básne; Yangtik/Básne sna a spánku.
Toto nie je básnická zbierka, píše sa hneď v úvode knihy Michal Habaj: Michal Habaj. Inšpiráciou pre toto nevšedné antré bola nepochybne svetoznáma veta surrealistu a dadaistu René Magritta. Eponymný názov knihy zasa odkazuje na názvy množstva hudobných albumov, ktoré nesú rovnaký názov ako je meno speváka, ktorý album naspieval, či názov skupiny, ktorá ho nahrala. Básnik Michal Habaj tak aj v tejto zbierke koketuje s popkultúrou, vedome pracuje s gýčom, nízke prostriedky zapriaha do služieb vysokých cieľov. Výsledkom je poézia rovnako pôsobivá ako úsmev Mony Lisy. Intelektuálna hra, typická pre Habaja, v tejto knihe často ustupuje potrebe identifikovať sám seba v nekonečnom vnútornom aj vonkajšom priestore. Texty sú priznane inšpirované jógou, meditáciou, lucidným snením a inými praktikami, s ktorými (eponymný) lyrický subjekt prichádza do kontaktu a využíva na skontaktovanie sa so sebou samým.